இவ்வருடம் Goethe Institut மற்றும் Berlinale இணைந்து, பெர்லின் திரைப்பட விழாவில் இடம்பெற்ற சில படங்களை இவ்விழாவில் திரையிட வழங்கிய அனுமதி, விழா அனுபவத்தையே முழுமைப்படுத்திவிட்டது. பெர்லின் திரைப்பட விழாவின் உயரிய விருதான சிறந்த முழுநீளத் திரைப்படத்திற்கான போட்டிக்குப் பரிந்துரை செய்யப்பட்ட படமான Paths (பாதைகள்) CIQFFல் இடம்பெற்றது. ஆண் தம்பதிகள் இருவருக்குள் நிகழும் யதார்த்த உறவுமுறைச் சிக்கல்கள் மற்றும் அவர்களிடம் வளரும் குழந்தையின் உட்கதை என இப்படத்தின் ஒருபால் உறவு பல தளங்களில் விஸ்தீகரிக்கிறது. இந்த ஒருபால் உறவைப் பிரகடனப்படுத்த படக்குழுவினர் கையாளும் திரைமொழி எந்த இடத்திலும் கதாப்பாத்திரங்களின் முகங்களுக்கோ, ஆணுருப்புக்கோ க்ளோஸ்அப் வைக்கவேயில்லை. இருவரின் உடல்கள் நெருங்கும் பொழுது, கண்கள் கட்டுப்பாட்டில் இல்லாமல் அலைந்து திரிந்து கழுத்தில் வளரும் சிறு மயிர்களையும், கைச்சதைகளின் அடர்த்தியையும், மயிர்கூச்செறிந்த உடல் தோலையுமல்லவா கண்டு களிக்கும். இதையே இப்படமும் காட்சிப்படுத்தியுள்ளது.